የአስተዳደር ምክር ቤቶችና የአካባቢ ምርጫ ተራዘመ
 የህዝብ ተወካዮች ምክር ቤት የከተማ አስተዳደር ምክር ቤቶችና የአካባቢ ምርጫ የሚካሄድበት ጊዜ እንዲራዘም ወሰነ።ምክር ቤቱ ዛሬ ባካሄደው ስብሰባ በ2010 ዓ.ም የሚካሄደውን ምርጫ ለማራዘም ብሄራዊ ምርጫ ቦርድ ለምክር ቤቱ ባሳወቀው መሰረት የቀረበውን የውሳኔ ሃሳብ በአብላጫ ድምጽ፤ በስምንት ድምጸ ተአቅቦ አጽድቋል።በየአምስት ዓመቱ በሚካሄዱ ምርጫዎች የፌዴራል ፤ ክልል ከተማ አስተዳደሮችና በየደረጃው ያሉ ምክር ቤቶች ይመሰረታሉ።በ2010 በጀት ዓመት በአዲስ አበባና ድሬዳዋ ከተማ አስተዳደር ምክር ቤቶች፣ የዞን፣ ወረዳ፣ ከተማ፣ ማዘጋጃ ቤት፣ ክፍለ ከተማና የቀበሌ ምርጫዎች ይደረጋሉ።ይህንን ኃላፊነት ለመምራት በህገ-መንግስቱ ስልጣን የተሰጠው የብሔራዊ ምርጫ ቦርድ ዝግጅት ሲያደርግ ቆይቷል።ይሁንና የምርጫውን አፈጻጸም አስቸጋሪ ሊያደርጉ የሚችሉ ሁኔታዎች በማጋጠማቸው፤ በተለይም ቀደም ሲል በተለያዩ ስፍራዎች የታየ የጸጥታ መደፍረስ ለምርጫው የሚደረግ ዝግጅት የተሟላ እንዳይሆን ተጽእኖ ማሳደሩ ተጠቁሟል።ቦርዱ እነዚህን ሁኔታዎች በመገምገም በ2010 ዓ.ም የሚካሄዱ ምርጫዎች በተሟላ ዝግጅት በ2011 ዓ.ም ቢካሄድ የተሻለ እንደሚሆን ለምክር ቤቱ ማሳወቁን የቀረበው የውሳኔ ሃሳብ ላይ ተገልጿል።የምክር ቤቱ አባላት በቀረቡት ምክንያቶች ምርጫው እንዲራዘም ለውሳኔ በመቅረቡ ቢስማሙም ከዓመቱ ውጭ ትክክለኛ ጊዜው አለመጠቀሱ ጥያቄ እንዲያነሱ አድርጓቸዋል።የቀረበው የውሳኔ ሃሳብ በጥቅሉ 2011 ዓ.ም ምርጫው እንደሚካሄድ ቢገልጽም በየትኛው ወር ይካሄዳልና መቼ ይጠናቀቃል የሚለው በግልጽ መቀመጥ እንዳለበት አባላቱ ተናግረዋል።የጊዜ ገደብ መቀመጡ ምክር ቤቱ ክትትል እንዲያደርግና በተባለው ጊዜ ካልተጠናቀቀ ለመጠየቅ እንደሚያስችል ጠቁመዋል።የጊዜ ገደብ መቀመጡ አግባብ አለመሆኑንና ብሔራዊ ምርጫ ቦርድ የሚያስፈልገውን ሰነድና የሰው ኃይል ካሟላ ራሱ መወሰን እንደሚችል የጠቀሱም አሉ።አባላቱ የምርጫ ዘመናቸውን የጨረሱና በተለያየ ደረጃ ያሉ የምክር ቤት አባላት እንዲሁም የመንግስት አካላት ከምርጫው መራዘም ጋር ተያይዞ ስልጣናቸው ያለአግባብ ይራዘማል የሚል ስጋት እንዳደረባቸውም አልሸሸጉም።በተነሱት ሃሳቦች ላይ የምክር ቤቱ ምክትል አፈ-ጉባኤ ሽታዬ ምናለ ምርጫ ቦርድ ዝግጅቱን በተሟላ መንገድ ማጠናቀቁን ሲያረጋግጥና የአርሶ አደሩን የእርሻ ጊዜ በማይሻማ መልኩ እንዲካሄድ ይደረጋል ብለዋል።በመሆኑም ዝግጅታቸውን ሲያጠናቅቁ ህዝቡ በንቃት የሚሳተፍበት፣ ተወዳዳሪ ፓርቲዎችም የራሳቸውን ዝግጅት አድርገው በምክክር የሚደረግ ይሆናል ነው ያሉት።ምክር ቤቱ በቀረበው የውሳኔ ሃሳብ ላይ ውይይት ካካሄደ በኋላ ምርጫው በ2011 ዓ.ም እንደሚካሄድ በመስማማትና ቀኑን የመወሰኑን ጉዳይ ለምርጫ ቦርድ በመተው በአብላጫ ድምጽ፤ በስምንት ድምጸ ተአቅቦ እንዲራዘም ወስኗል።(ኢዜአ)